На основу члана 38. став 3. Закона о удружењима ("Службени гласник РС", број 51/09 и 99/2011 – др. закони), Законa о младима ("Службени гласник Републике Србије", број 50/2011), Уредбе о средствима за подстицање програма или недостајућег дела средстава за финансирање дела средстава за финанирање програма од јавног интереса која реализују удружења („Службени гласник РС", бр. 8/12, 94/13 и 93/15), члана 14. став 1. тачка 15. Статута Градске општине Звездара („Службени лист града Београда“ број 43/08, 43/09, 15/10, 13/13, 36/13, 41/13-испр., 40/15 и 132/16), Одлуке о начину суфинансирања удружења грађана средствима из буџета Градске општине Звездара ("Службени лист града Београда, бр. 46/14 и 85/15) и Одлуке о буџету општине Звездара за 2017. годину (“Службени лист града Београда” број 132/16 и 8/17), Комисија за избор програма/пројеката удружења грађана, у складу са Одлуком донетом на седници одржаној 19.4.2017. године расписује

**ЈАВНИ КОНКУРС ЗА СУФИНАНСИРАЊЕ ПРОГРАМА/ПРОЈЕКАТА ИЗ БУЏЕТА**

**ГРАДСКЕ ОПШТИНЕ ЗВЕЗДАРА У 2017. ГОДИНИ**

Конкурс се расписује за доделу средстава из буџета општине Звездара за 2017. годину за програме/пројекте који су од интереса за локалну заједницу.

**I ОБЛАСТИ КОНКУРСА, НАМЕНА И ИЗНОС СРЕДСТВА**

**1. Средства намењена за суфинансирање програма/пројеката удружења грађана и могу да се користе за реализацију програма/пројеката из следећих области:**

*1.1 афирмисање људских и мањинских права;*

*1.2 заштита и унапређење животне средине*

*1.3 образовање и информисање*

*1.4. социјална инклузија и развијање социјалних услуга у заједници*

*1.5 и других области од непосредног интереса за грађане, у складу са законом, Статутом града, другим прописима Града и Статутом Градске општине Звездара.*

Укупан износ средстава планиран за суфинансирање програма/пројеката удружења грађана из буџета градске општине Звездара у 2017. години за горе наведене области у складу са Одлуком о буџету општине Звездара за 2017. годину (''Службени лист града Београда“ бр. 132/16 и 8/17) износи: **1.500.000,00 динара**.

Средства за финансирање програма/пројеката су обезбеђена у разделу 5, глава 5.1, функција 130 опште услуге, програм 0602 опште услуге локалне самоуправе, програмска активност 0602-0001 функционисање локалне самоуправе, економска класификација 481 - дотације невладиним организацијама;

**2. Средства намењена за суфинансирање програма/пројеката удружења грађана у области бриге о младима и то:**

*2.1 образовање младих,*

*2.2 запошљавање младих,*

*2.3 здравље и одрастање младих,*

*2.4 безбедност младих,*

*2.5 мобилност и интеркултуралност,*

*2.6 учешће младих у доношењу одлука и*

*2.7 активизам и волонтеризам младих.*

*2.8 спровођење омладинске политике – Канцеларија за младе*

Укупан износ средстава планиран за ове намене, у складу са Одлуком о буџету Градске општине Звездара за 2017. годину („Службени лист града Београда“ бр. 132/16 и 8/17), износи **1.500.000,00** динара.

Средства су обезбеђена у разделу 5, глава 5.1. програм 1301 – Развој спорта и омладине, Програмска активност 1301-0005 спровођење омладинске политике, функција 950 образовање које није дефинисано нивоом, економска класификација 481 – дотације невладиним организацијама.

**3. Средства намењена за суфинансирање социо-хуманитарних програма/пројеката удружења грађана и других правних лица и то у следећим областима:**

*3.1 социјална инклузија;*

*3.2 развијање социохуманитарних активности и програма;*

*3.3 брига о старијим лицима и особама са инвалидитетом и развојним проблемима;*

Укупан износ средстава планиран за суфинансирање социохуманитарних програма/пројеката из буџета Градске општине Звездара у 2017. години у складу са Одлуком о буџету ГО Звездара за 2017 . годину („Службени лист града Београда“ бр. 132/16 и 8/17), износи **1.700.000,00** **динара**

Средства су обезбеђена у разделу 5. глава 5.1. функција 090 социјална заштита некласификована на другом месту, програм 0901 социјална и дечја заштита, програмска активност 0901-0003 подршка социо-хуманитарним организацијама, економска класификација 472 - накнаде за социјалну заштиту из буџета.

**II ЦИЉ КОНКУРСА** је да, у складу са Стратешким планом развоја Градске општине Звездара 2015-2020, општина унапреди квалитет свакодневног живота грађана Звездаре суфинансирањем програма и пројеката који подстичу: унапређење животне средине, деце и младих, остваривање, заштиту и унапређење људских права и индивидуалних и колективних права припадника националних мањина и етничких група, развој различитих облика самопомоћи и солидарности са лицима са посебним потребама, старијим лицима, као и са лицима која су суштински у неједнаком положају са осталим грађанима.

\*Стратешки план развоја ГО Звездара 2015-2020 - http://zvezdara.com/images/stories/informator/Strateski%20plan%20razvoja%20GO%20Zvezdara%202015-2020.pdf

**III ПРАВНА ЛИЦА КОЈА ИМАЈУ ПРАВО УЧЕШЋА НА КОНКУРСУ**

Право учешћа на Конкурсу имају:

**- За области под редним бројем 1** (1.1, 1.2, 1.3, 1.4 и 1.5) удружења грађана која су регистрована на територији Градске општине Звездара, односно имају седиште или огранак на овом подручју, која су регистрована најмање 6 месеци. Једно удружење може учествовати са једним предлогом програма/пројекта на једном конкурсу, с тим да у активностима учествују грађани са подручја општине Звездара.

- **За области** **под редним бројем 2** (2.1, 2.2, 2.3, 2.4, 2.5, 2.6, 2.7 и 2.8) удружења грађана која су регистрована на територији Градске општине Звездара, односно имају седиште или огранак на овом подручју, која су регистрована најмање 6 месеци. Једно удружење може учествовати са једним предлогом програма/пројекта на једном конкурсу, с тим да у активностима учествују грађани са подручја општине Звездара.

- **За области** **под редним бројем 3** (3.1, 3.2, и 3.3) удружења грађана и друга правна лица која су регистрована на територији Градске општине Звездара, односно имају седиште или огранак на овом подручју, која су регистрована најмање 6 месеци. Једно удружење или друго правно лице може учествовати са једним предлогом програма/пројекта на једном конкурсу, с тим да у активностима учествују грађани са подручја општине Звездара.

**IV ФОРМАЛНИ УСЛОВИ УЧЕШЋА НА КОНКУРСУ**

Подносиоци програма/пројеката достављају своје пријаве на конкурс са прописаном конкурсном документацијом у предвиђеном року Комисији. Програм/пројекат се мора реализовати најкасније до 15.12.2017. године.

Конкурсна документација садржи:

- Пријавни образац;

- Последњи извод (не старији од 7 дана од дана конкурисања) пословне банке да рачун подносиоца пријаве није у блокади

- Доказ о суфинансирању од партнерске или донаторске организације, ако се пројекат тако реализује;

- Уколико пројекти садрже обуке, радионице, тренинге, предавања, семинаре или сличне активности неопходно је да се достави програм са дефинисаним темама

- Радне биографије координатора, предавача и тренера, а уколико се пројекат одвија у образовно-васпитним установама, потребно је доставити претходну сагласност руководиоца образовно-васпитне установе за реализацију пројекта;

Потребно је доставити један штампани оригинал конкурсне документације који је потписан и оверен печатом (на местима која су за то предвиђена). Подносиоци пријава своје предлоге пројеката треба да попуњавају на српском језику, ћириличним писмом (фонт Ариал 11). Пријавни образац треба попунити јасно и прецизно, како би пријава могла да се процени на најбољи могући начин.

Прихватљиви трошкови укључују:

- Трошкове потрошног материјала и материјала потребног за реализацију програма/пројекта,

- Tрошкове који директно произилазе из предложених активности: информисање, оглашавање, штампање, трошкови организације обука итд., укључујући трошкове финансијских услуга (банкарских провизија), трошкове ангажованих лица,

- Трошкове ПДВ- а и провизија банке.

Неприхватљиви трошкови су:

- Дугови и покривање губитака или дуговања,

- Пристигле пасивне камате,

- Ставке које се већ финансирају из других пројеката,

- Куповина земље или зграда или реновирање просторија.

**V ОСНОВНА МЕРИЛА И КРИТЕРИЈУМИ ИЗБОРА:**

Сви програми/пројекти које су подносиоци пријава предали ће бити процењени у складу са следећим мерилима и критеријумима:

Мерила

*Административна провера*

Сви програми/пројекти који буду послати у предвиђеном року биће укључени у процес административне провере документације. Административна провера састоји се из два дела:

1. Провера да ли је пријава комплетна, односно да ли је поднета целокупна документација у складу са листом за проверу и да ли је документација поднета у траженој форми;

2. Провера да ли подносилац пријаве, партнери и пројекат (предложене активности) задовољавају критеријуме постављене у Одлуци, да ли је трајање у складу са правилима конкурса.

Критеријуми:

1. Финансијски и оперативни капацитет-Да ли подносилац пријаве и партнери имају довољно техничког знања, професионалних капацитета, укључујући стручности и искуства у вођењу пројеката (укључујући особље, опрему и способност за вођење буџета током реализације пројекта)? *Максимално 5 бодова*

2. Релевантност - квалитет пројекта-Колико квалитет пројектне идеје доприноси реализацији предмета конкурса, побољшању квалитета живота грађана и целовитом решавању одређеног питања? *Максимално 10 бодова*

Колико су јасно дефинисане и стратешки одабране циљне групе, колики је број директних корисника? *Максимално 5 бодова*

Да ли су опис проблема, предуслови реализације и релевантни ризици јасно дефисани? *Максимално 5 бодова*

3. Методологија-Да ли су активности које су планиране у пројекту одговарајуће, усклађене са циљевима и очекиваним резултатима? *Максимално 5 бодова*

Да ли су планирани резултати реални? Да ли пројекат садржи објективно мерљиве резултате активности? *Максимално 5 бодова*

Да ли су учешће партнера и његово ангажовање у реализацији пројекта добро одмерени? Напомена: уколико нема партнера, оцена ће бити 1 *Максимално 5 бодова*

Да ли је план реализације пројекта добро разрађен и изводљив? *Максимално 5 бодова*

4. Одрживост пројекта-Да ли ће активности предвиђене пројектом имати конкретан утицај на циљне групе? *Максимално 5 бодова*

Да ли су очекивани резултати пројекта одрживи? *Максимално 5 бодова*

5.Буџет и рационалност трошкова-Да ли је предложени трошак неопходан за имплементацију пројекта? *Максимално 5 бодова*

Да ли средства за суфинансирање обезбеђују партнери или други донатори *Максимално 5 бодова*

Да ли је однос између процењених трошкова и очекиваних резултата задовољавајући? *Максимално 5 бодова*

Максимални укупни резултат 70 бодова.

**VI ПРИЈАВА НА КОНКУРС**

Комплетна конкурсна документација се доставља у једној запечаћеној пошиљци, заштићеној од оштећења која могу настати у транспорту. Пријава се предаје на писарницу Градске општине Звездара или шаље поштом на адресу: Градска општина Звездара, Комисија за избор програма/пројеката удружења грађана, Булевар краља Александра 77, 11000 Београд. Пријаве послате на било који други начин (нпр. факсом или електронском поштом) неће бити узете у разматрање.

Предња страна коверте мора садржати следеће податке:

**ПРИЈАВА НА КОНКУРС ГРАДСКЕ ОПШТИНЕ ЗВЕЗДАРА ЗА СУФИНАНСИРАЊЕ ПРОГРАМА/ПРОЈЕКАТА ИЗ ОБЛАСТИ \_\_\_\_\_\_\_\_\_\_\_\_\_\_\_\_\_\_\_ (ПОРЕД НАЗИВА, ОБАВЕЗНО НАВЕСТИ И РЕДНИ БРОЈ ОБЛАСТИ ЗА КОЈУ СЕ КОНКУРИШЕ)**

Име подносиоца пријаве, адреса подносиоца пријаве, назив пројекта.

**Рок за подношење пријава је 5. мај 2017. године** на пријавници општине Звездара. Уколико се документације шаље путем поште, разматраће се програми/пројекти са жигом поште од **5.5.2017.** године.

Пријава се подноси на Пријавном обрасцу који можете преузети са сајта [www.zvezdara.rs](http://www.zvezdara.rs) . Валидним ће бити сматране само Пријаве послате на овом обрасцу.

Неблаговремене пријаве неће бити разматране, а непотпуне пријаве ће се сматрати неисправним.

За додатне информације на располагању су бројеви телефона: 3405-688 и 3405-962 у термину од 8 до 15 часова и мејл адресе: [zoran.maksimovic@zvezdara.org.rs](mailto:zoran.maksimovic@zvezdara.org.rs) и [milos.petrovic@zvezdara.org.rs](mailto:milos.petrovic@zvezdara.org.rs)

**7. ИНФОРМИСАЊЕ О РЕЗУЛТАТИМА КОНКУРСА**

Извештај Комисије са прелиминарном ранг листом са бодовима изабраних програма/пројеката удружења грађана који ће се суфинансирати из буџета Градске општине Звездара у 2017. ће бити достављен свим учесницима конкурса и објављен на званичној интернет презентацији општине [www.zvezdara.rs](http://www.zvezdara.rs) , на огласној табли ГО Звездара, као и на порталу е-Управа најкасније 15 дана по истеку рока за подношење пријава.

Учесници Конкурса имају право приговора на Извештај Комисије са прелиминарном ранг листом у року од 5 дана од дана њеног објављивања. Одлуку о приговору Комисија доноси у року од 5 радних дана од дана његовог пријема и иста је коначна.

По истеку рока за приговор, односно по окончању поступка по приговорима, Комисија ће израдити Предлог одлуке са коначном ранг листом која садржи све податке о поднетим и изабраним пројектима који ће се суфинансирати из буџета Градске општине Звездара.

Предлог одлуке са коначном ранг листом се доставља председнику Градске општине Звездара на усвајање и доношење Одлуке за доделу средстава.

Одлуку о избору програма/пројеката који се суфинансирају из буџета Градске општине Звездара на основу коначне ранг листе доноси председник Градске општине Звездара.

Решења о додели средстава на основу Одлуке о избору програма/пројеката доноси председник Градске општине Звездара.

Сви кандидати се могу информисати о коначним резултатима конкурса са образложењем на огласној табли Градске општине Звездара и на званичној интернет презентацији Градске општине Звездара [www.zvezdara.rs](http://www.zvezdara.rs) Исти документ ће бити достављен свим учесницима конкурса.

Саставни део текста Конкурса објављеног на сајту Општине су Пријавни образац и Одлука о начину финансирања удружења грађана средствима из буџета ГО Звездара у електронској форми.

У Београду, 19.4.2017.г.

**Роберт Милићевић**

**председник**

**Комисије** **за избор програма/пројеката удружења грађана**